《露坐观星》
明代·王问

秋风吹衣带，凄凄生微凉。
络纬啼井阑，玄蝉噪疏杨。
仰观河汉啼，星辰烂高张。
三台明泰阶，齐色俨成行。
朱鸟藩臣位，轨道向中央。
此时自许箕山隐，少微含光射东畛。
五斗曾经叹折腰，归扫松筠伴蝼蚓。
萝屋柴门逐浦沙，具区之上几千家。
楂头每斫银丝脍，圃内常生五色瓜。
绮错沟塍桑竹映，山中岂解歌尧舜。
万树桃花洞口迷，春来莫遣渔郎问。

作者简介：（1497—1576）常州府无锡人，字子裕。嘉靖十七年进士。除户部主事，监徐州仓，减羡耗十二三。改南职方，历车驾郎中、广东按察佥事。父死，不复仕，隐居湖滨宝界山，兴至则为诗文，或点染丹青，山水人物花鸟皆精妙。以学行称，门人私谥文静先生。